ངས་རེ་བ་རི་རབ་འདྲ་ཞིག་ཁུར་ཏེ་རང་གི་ལྟེ་ཁྲག་འཕོ་སའི་གཡུ་སྔོན་རྩྭ་ཐང་དུ་སླེབས་པ་ན།ངའི་མིག་ལམ་དུ་ཐོག་མར་མངོན་པ་ནི་ཚོད་ཚོད་ལ་རླུང་དམར་ལྡང་ཞིང་ས་རྡུལ་འཚུབ་ཡོང་བའི་མྱ་ངམ་ཐང་ཆེན་ཞིག་ལས་སྔོན་ཆད་ཀྱི་མཛེས་སྡུག་ཡིད་དུ་འོངས་པའི་གཡུ་སྔོན་རྩྭ་ཐང་དེ་རྨི་ལམ་ནང་བཞིན་གང་ཞིག་ཏུ་འཇའ་ལྟར་ཡལ་འདུགརྩྭ་ཐང་ཧྲིལ་པོ་ཕལ་ཆེར་བྱེ་སར་གྱུར་ནས་རང་ཚུགས་མེད་པའི་རྩྭ་རྐང་ཁ་ཤས་ལས་མཐོང་རྒྱུ་མི་འདུག་ལ།སྔོན་ཆད་ཀྱི་གཡུ་ཆུ་སྔོན་མོ་ནི་ཡུགས་ས་མ་ཞིག་གི་མིག་ཆུ་དང་འདྲ་བར་ཆད་མ་མཐུད་ཅིག་ལས་མཐོང་རྒྱུ་མི་འདུགང་ཐོན་པ་མཐོང་རྗེས་ཨ་བྲ་དང་ཙི་གུ་ཆེ་ཆུང་མང་པོས་མགོ་བོ་མཐོན་པོར་བཏེགས་ཏེ།ཁོ་ཚོའི་མངའ་ཁོངས་སུ་མགྲོན་པོ་ཆ་མེད་ཅིག་སླེབས་པར་སོ་ལྟ་བྱེད་པའམ།ཡང་ན་མཚར་སྣང་སྐྱེས་འདུགདེ་ལས་ཀྱང་ཡ་མཚར་བ་ཞིག་ནི་ངའི་རུ་སྡེ་ཁྲ་མོ་གང་ཞིག་ལ་བུད་སོང་ངམ།སྦྲ་ནག་ལྕོང་མོ་འདྲ་ཞིག་ཕར་ཞོགཐ་ན་སྒྱེད་པུ་ཡོད་པའི་མཚེར་ཤུལ་ཞིག་ཀྱང་བཙལ་ནས་མི་རྙེད།ངས་ཐང་སྟོང་གི་རླུང་བུའི་བསེར་སྒྲར་ཉན་བཞིན་དམིགས་ཡུལ་ཅི་ཡང་མེད་པར་གང་སར་སྐོར་ཉུལ་ཞིག་བྱས།ཁུང་བུ་ཞིག་གི་སྒོ་ན་ཨ་བྲའི་སྒོ་སྲུང་ངམ་ཐོན་མིའི་ཡིག་སྐད་དུ་ནེ་ལེ་ཟེར་བའི་འདབ་ཆགས་ཆུང་ཆུང་ཞིག་ཡོད་པ་དེས་ཁུང་བུ་ཞིག་གི་ནང་ལ་སྐེ་གཟུར་ནས་ལྟ་ཞིང་།ཡང་གཤོག་འགྱུར་དང་བཅས་གང་ཞིག་ཏུ་འཕུར་འགྲོ་ཞིང་།ཅུང་ཙམ་ནས་ཕྱིར་འཕུར་ཡོང་སྟེ་ཡང་བསྐྱར་སྐེ་གཟུར་ཏེ་ཁུང་བུ་དེའི་ནང་དུ་ལྟ་བར་བྱེད།ང་རང་ཡ་མཚན་སྐྱེས་ཏེ་དལ་བུར་ཁུང་སྒོ་དེར་བཅར་བ་ན།ཁུང་བུ་དེ་ལས་མི་སྐད་ལྟ་བུའི་སྐད་སྒྲ་ཡ་མཚན་ཞིག་གྲག་གིན་འདུག་ལ་བལྟས་ཚོད་ཀྱིས་འུར་ཟིང་གིས་ཁེངས་པའི་འདུ་ཚོགས་ཤིག་རེད་ཨང་སྙམ་པའི་ཚོར་བ་སྟེར།ངས་ཁུང་སྒོ་དེར་ལག་འཁྱེར་ཁ་པར་གྱིས་པར་ཞིག་བརྒྱབ་རྗེས་ཧ་ཅང་ཉམས་མྱོང་དང་འཇོན་ཐང་ཡོད་པའི་མྱུལ་ཞིབ་པ་ཞིག་དང་འདྲ་བར་སེམས་ཆུང་དང་དོགས་ཟོན་ངང་དལ་མོར་ཁུང་བུ་དེའི་ནང་དུ་འཛུལ།